

…..napirend

**Előterjesztés a XV. CMAS Uszonyosúszó Világkupa 2020. évi támogatásáról**

Tisztelt Közgyűlés!

A Magyar Búvár Szakszövetség tájékoztatta az Önkormányzatot, hogy – a korábbi évekhez hasonlóan – 2020. február 21-23. között Egerben rendezik meg a XV. CMAS Uszonyosúszó Világkupát. Városunkat nagyszerű helyszínnek tartják a nemzetközi versenyek rendezésére és törekszenek arra, hogy a jövőben is a város, a résztvevők és a szervezők elégedettségére szolgáló sporteseményeket szervezzenek.

Az elmúlt évek eredményes együttműködését folytatva és erre alapozva ismét az egri Bitskey Aladár uszodában szeretnék megrendezni az uszonyosúszó sport mára már világszintűnek számító eseményét. Az Uszonyosúszó Világkupa sorozat – az Európa-bajnokság és világbajnokság mellett – a legfontosabb sportági rendezvény, melyen a világ legjobb versenyzői vesznek részt. Ennek a nívós sorozatnak az első fordulójának 2012-óta immár 9. alkalommal Magyarország, ezen belül is Eger városa ad otthont.

Az évek alatt jó hírnevű és nagy presztízsű világversennyé nőtte ki magát, melyen több mint 20 országból 800 fő feletti résztvevővel kerül megrendezésre. A 3 napos eseményt élő online adásban is közvetítik, így világszerte is követhetik a rendezvényt.

A verseny rendezésének alapvető és szükséges költségeit a Magyar Búvár Szakszövetség fedezi. Az Önkormányzattól igényelt bruttó 2 500 000 forint támogatást a verseny színvonalas megrendezésére, a létesítmény használati díjának megfizetésére kívánják fordítani.

Javaslom a rendezvény támogatását. Figyelemmel Eger Megyei Jogú Város Önkormányzata Közgyűlésének 27/2019. (XII.20.) számú, az Önkormányzat 2020. évi átmeneti gazdálkodásáról szóló önkormányzati rendeletében foglaltakra az Önkormányzat a 2020. évi költségvetésében a Magyar Búvár Szakszövetség számára biztosítson – a XV. CMAS Uszonyosúszó Világkupa megrendezéséhez – bruttó 2 000 000 forintot a rendezvény működési költségeinek támogatására.

Kérem a Tisztelt Közgyűlést, az előterjesztésben foglaltakat szíveskedjen elfogadni.

Eger, 2020. január 13.

Mirkóczki Zita

alpolgármester

**Határozati javaslat (egyszerű többség):**

Eger Megyei Jogú Város Önkormányzata Közgyűlése a Magyar Búvár Szakszövetség (székhelye: 1146 Budapest, Istvánmezei út 1-3. II/201; adószáma: 19013275-2-42, nyilvántartási száma: 01-07-0000005) részére a 2020. február 21-23. között megrendezésre kerülő XV. CMAS Uszonyosúszó Világkupa működési költségeinek fedezésére bruttó 2 000 000 Ft, azaz Kettőmillió forint támogatást nyújt. A támogatás összegét az Önkormányzat 2020. évi költségvetésében biztosítja. A Közgyűlés felhatalmazza a polgármestert a támogatási szerződés aláírására.

**Felelős:** Mirkóczki Ádám polgármester megbízásából:

Juhászné dr. Krecz Erzsébet Gazdasági Iroda vezetője

Spisák György Polgármesteri Iroda vezetője

**Határidő:** 2020. február 29.